Վերմակի տակ կծկված'պատկերացրեց նախաճաշի սեղանը: Շաբաթվա վերջի նախաճաշի ծանոթ աղմուկի մեջ կարողանում էր լսել ինքնաեռի միակ ծորակից կաթող ջրի ձայնը, կաթսայի մեջ քլթքլթալով եփվող յոթ ձուն, թավայի մեջ տապակվող համեմված երշիկի կտորները և հեռուստացույցի փոխվող ալիքների ձայնը: Առանց ներս նայելու գիտեր, որ ինքնաեռի գլխին Գյուլսում տատիկն է կանգնած, ճիշտ այնպես, ինչպես գիտեր, որ երշիկ կարմրացնողը քառասուն օրվա սուֆիական պասը հաջողությամբ ավարտած և իրեն բախտագուշակ հայտարարելուց հետո ախորժակը կրկին վերականգնած Բանու մորաքույրն էր: Վստահ էր, որ Ֆերիդե մորաքույրն էր, որ չէր կարողանում ընտրել ալիքն ու մեկից մյուսն էր անցնում, նա ընդունակ էր միաժամանակ և' մուլտֆիլմ դիտել, և' փոփ-երաժշտություն, և' լուրեր լսել: